A Pannónia Ösztöndíjprogramról az egyetem hírlevelében hallottam először. Ennek hatására néztem utána jobban a pályázat feltételeinek, a választható célországoknak és a fogadó intézményeknek.

Sok mindent vártam ettől a programtól és úgy érzem ezeket mind meg is kaptam a mobilitásom során. Számomra a legfontosabb a szakmai fejlődés, a nyelvtudásom fejlesztése és a kulturális tapasztalatok szerzése volt. Emellett segített a nemzetközi kapcsolatok építésében, akár a külföldi szakemberek, akár a diáktársaim személyében; illetve az önállóságom és a problémamegoldó képességem is fejlődött általa.

Komolyabb nehézséget nem igazán tudok mondani. Az utazástól elkezdve, a szálláson át, az egyetemi és mindennapi életig minden meglepően simán ment. Bár én egy kicsit rendhagyó helyzetben voltam, ugyanis a vőlegényem és a legidősebb öcsém is velem tartottak.

Az utunk a Budapestre való feljutással kezdődött, majd a reptérre érve feladtuk a csomagjainkat, átmentünk a biztonsági ellenőrzéseken, becsekkoltunk és vártuk a Helsinkiben landoló járatunk indulását. A repülőnk pontosan indult és érkezett, és a csomagjaink is épségben megérkeztek; a Helsinki reptéren pedig egyértelmű jelzések és táblák segítették a tájékozódást. Mivel este 9 körül landolt a gépünk, ezért gyorsan megvacsoráztunk a reptéren, majd taxival indultunk Helsinki belvárosába. Az első éjszakát ugyanis egy helsinki airbnb-ben töltöttük, mivel késő este nem nagyon járnak buszok Helsinki és Porvoo között. Másnap délelőtt megreggeliztünk, elvonatoztunk a buszállomásra és felszálltunk a Porvoo-ba tartó járatra. Egyébként a Helsinki Porvoo közötti közlekedés is nagyon egyszerű, a buszok tiszták, a járatok pontosan indulnak. Árakat tekintve a jegy 10 euró körül mozog, a havi bérlet pedig 189 euró. Miután megérkeztünk Porvoo-ba egy éjszakát egy hotelben töltöttünk, mivel csak másnap foglalhattuk el az albérletet.

Természetesen számomra is fel volt ajánlva a Haaga-Helia által biztosított szállás (ami, ha jól tudom havi 400 euró körül volt), de mivel ez diákszállás, a testvérem és a vőlegényem ide nem jöhettek volna velem, így az albérlet mellett döntöttünk. Porvoo-ban egyébként főleg a gazdagabbak laknak, így egy kicsit drágábbak az albérlet árak, mint Helsinkiben. Nekünk egy teljesen bútorozott és felszerelt albérletet sikerült találnunk, ráadásul mindössze pár perc sétára az egyetem campusától és a boltoktól. Ez havi 1100 euróba került, plusz nagyjából havi 15 eurót fizettünk a villanyra és fejenként 20 eurót a víz számlára. A kaució 1500 euró volt, szóval ezt a megoldást csak akkor ajánlom, ha valakivel együtt jöttök ki, mert ezt csak az ösztöndíjból nem lehet finanszírozni. A vőlegényemnek szerencsére 1 hónapon belül sikerült munkát találnia Helsinkiben, így az ő fizetéséből, az ösztöndíjból és a félretett pénzünkből tudtuk mindezt kifizetni.

Az egyetemen augusztus 14-től 16-ig voltak az orientációs napok, ahol minden fontos információt elmondtak, ismerkedtünk és körbevezettek minket Porvoo-ban, a harmadik napon, pedig Helsinkibe kirándultunk. A porvoo-i campus egyébként kifejezetten kicsi, viszont rendkívül modern és minden szükséges dolog megtalálható benne. Van könyvtár, játékszoba (itt társasozni vagy videójátékozni lehet), menza, privát tanulószobák és nagyobb, főleg csoportmunkára alkalmas termek.

Az orientációs napokat követő héten, pedig elkezdődött a tanítás. Összesen 6 tárgyat vettem fel, ezek között voltak jelenléti órák, online órák (rendes óra, csak zoom-on keresztül) és virtuális órák (itt csak feladatokat kaptunk, amiket határidőre le kellett adni, de „rendes” órák nem voltak). Fontos tudni, hogy itt a félév két részre van osztva és vannak tárgyak, amik csak az első vagy a második periódusban vannak és vannak olyan tárgyak, amik az egész féléven át tartanak. Egy óra hossza 2,5 óra, általában félidőnél egy rövid szünettel. A vizsgák nem jellemzőek, főleg beadandók, prezentációk és csoportmunka alapján értékelnek. Hiányozni általában az órák 25%-áról lehet, ha ez a szám 25% és 50% között van, akkor, bár teljesítheted a tárgyat, de rontanak a jegyeden, 50%-nál több hiányzás esetén, pedig nem teljesíthető a tárgy.

A tárgyak, amiket felvettem:

* Circular Economy and Supply Chain Management: A félév első felében, heti 2 alkalommal volt óra, zoomon keresztül. A teljesítéshez, pedig két nagyobb csoportos projektmunka és két kisebb egyéni beadandó volt szükséges.
* Customer Insight and Marketing: Egész félévben, heti 1 alkalommal volt a campuson. Az órákon átbeszéltük az elméletet, majd ahhoz kapcsolódóan kaptunk kisebb-nagyobb feladatokat.
* Futures Thinking, Trends and Transformations: Ez egy virtuális óra volt, ami egész féléven át tartott. A jegyet két nagyobb beadandó eredménye adta, melyekhez minden héten küldtek instrukciókat, hogy lépésről lépésre tudjunk velük haladni. Illetve rengeteg hasznos forrást és önállóan megtanulandó anyagot biztosítottak. Ezeken a feladatokon lehetett párban vagy önállóan dolgozni.
* Managing Sustainable Operations in Hotels and Restaurants
* Professional English: A félév első felében, heti kétszer volt szakmai angol órám, ahol 4 beadandó (általában levélírás) és az óra eleji tesztek (az előző óra anyagából) eredménye adta az érdemjegyet.
* Psychology of Marketing: Szintén virtuális óra volt, a *Futures Thinking, Trends and Transformations-*el megegyező követelményekkel.

Ezek mindegyikét jó szívvel tudom ajánlani, mert a tananyag nem csak érdekes és hasznos volt, de könnyen befogadható is. A követelmények egyértelműek és abszolút teljesíthetőek voltak, de bármikor bármelyik tanárhoz lehetett fordulni segítségért, ha valahol mégis elakadtunk. A legtöbb feladatra részletes értékelést adtak, ami tovább segítette a fejlődésünket. Az itt töltött szemeszter alatt, úgy érzem rengeteget fejlődtem. Az egyéni beadandók főleg az angol olvasáskészségemet, az önálló problémamegoldást és egy-egy témakör mélyebb ismeretét tették lehetővé. A sok csoportos feladatnak köszönhetően lehetőségem volt jobban megismerni a többieket, megtapasztalhattam, hogy milyen jó dolgok születnek abból, ha több különböző beállítottságú ember dolgozik ugyanazon a projekten, és természetesen a kommunikációs készségeim is fejlődtek általuk. A legtöbb órán, miután a tanár elmondta az aznapi anyagot, különböző órai feladatok segítségével mélyítettük el a tudásunkat az adott témában. Kifejezetten sokat kellett számítógépen dolgoznunk, ezáltal magasabb szintre emelkedett a Canva használatom és megismerkedtem a Microsoft Sway-jel is.

Porvoo gyönyörű város, kifejezetten biztonságos és minden séta távolságra elérhető. Természetesen vannak helyi járatos buszok is, de ezeket én egyszer se használtam. A központban, ahol az egyetem campusa is található, rengeteg kávézó, étterem és több bolt is van, így bármit be tudtok szerezni, amire szükségetek lehet. Egy pár napra elegendő bevásárlást nagyjából 15-20 euróból bőven ki lehet hozni. Az éttermek elég drágák (30 euró körül van egy főétel), ezért mindenképp azt javaslom, hogy otthon főzzetek. Az egyetem egyébként mindenkinek biztosított egy nagy csomag konyhai felszerelést, illetve volt lehetőség biciklit „bérelni” is (természetesen ingyen). Érdemes sokat sétálni a városban, az óváros minden évszakban gyönyörű. Bár a programlehetőség elég csekély, de a város szépségét nem lehet megunni. Egyébként a Porvoo-Helsinki járatok nagyjából óránként járnak, szóval, ha egy kicsit nagyobb nyüzsgésre vágytok, akkor a fővárosba is viszonylag egyszerű a bejutás.

A legtöbb egyetemi buli Helsinkiben volt, ezért ezeken a napokon az egyetem mindig biztosított külön buszjáratot a porvoo-i hallgatóknak. De a félév során többször összeültünk, piknikeztünk és beszélgettünk a többiekkel; voltunk a hallgatótársak által szervezett gombászaton a Nuuksio Nemzeti Parkban, a campuson tartottunk finn főző estet és karácsonyi süti sütést, illetve egy meghittebb hangulatú búcsú bulit a félév végén. Porvoo-ban egyébként majdnem minden hónapban volt valami városi esemény (fényfesztivál, halloween, karácsonyi vásár, bolhapiac), ezekre is érdemes kinézni. A félév során, pedig több kisebb-nagyobb utazást/programot is szervezett az Erasmus Student Network, amiken igazán kedvező árakon vehettek részt a hallgatók. A múzeum, nemzeti park és csokoládégyár látogatások mellett, Lappföldre, Norvégiába és Izlandra is szerveztek utazást. Szóval már ezek miatt is érdemes plusz költőpénzzel érkezni. Ezek az utak nagyjából 5-600 euróba kerültek (étkezés és néhány extra program nem volt az árban), ami jóval kedvezőbb, mintha magatoknak szerveznétek.

Összességében tehát a megélhetés: diákszállás 4-500 euró/hónap, bevásárlás 2-300 euró/hónap, de a bevásárlás lehet jóval kevesebb is, ha a campus menzáján ebédeltek 3-5 euróért. Ahogy a pályázat is hangsúlyozza, az ösztöndíj nem fogja fedezni minden költségeteket, ezért mindenképp készüljetek saját félretett pénzzel. Főleg, ha szeretnétek minél többet utazni! Ha én egy valami máshogy csinálnék, akkor az az, hogy még több spórolt pénzzel jövök, mert így sajnos ezekről a szervezett utakról le kellett mondanom. De szerencsére megkaptam a hosszabbítási lehetőséget, szóval ami késik, nem múlik. 😊

A legjobb dolog a mobilitásban az volt, hogy megtapasztalhattam miért is olyan híres és elismert a finn oktatás, és hogy úgy tanulhattam, hogy közben felfedezhettem egy számomra új országot. A Pannónia Ösztöndíjprogram által rájöttem, hogy sokkal többre vagyok képes, mint azt valaha is gondoltam volna. Nem csak a szakmai tudásom bővült az itt töltött félév alatt, hanem emberileg is rengeteget tanultam. Soha nem felejtem el ezeket az élményeket és nagyon hálás vagyok, hogy még egy félévet maradhatok!

Bár Finnország elsőre ijesztőnek tűnhet, remélem, hogy az élménybeszámolóm után sokan kedvet kaptok hozzá. Az oktatás magas színvonalú, de mellette kifejezetten hallgatóbarát. Mindenki beszél angolul és bármikor bármilyen segítségre van szükségetek, biztosan akad valaki, akihez fordulhattok.

És ne féljetek a hidegtől se, csak jól fel kell öltözni! Egyébként rengeteg használt ruha bolt van Helsinkiben, ahol nagyon olcsón tudtok igazán meleg téli ruhákat beszerezni.

A képen kültéri, ég, felhő, víz látható

Automatikusan generált leírásA Pannónia Ösztöndíjprogramot, pedig mindenkinek csak ajánlani tudom! Az én legfőbb motivációm az volt, hogy nem akartam később megbánni, hogy elszalasztottam egy ilyen lehetőséget. Egy kicsit sok a papírmunka és félelmetes belegondolni, hogy vajon, hogy állod majd meg a helyed egy idegen országban, de higgyétek el, hogy simán menni fog! Ha ezt bevállaljátok, megismerhetitek egy új ország kultúráját, fejleszthetitek a nyelvtudásotokat, csodás embereket ismerhettek meg, elképesztő helyeken járhattok és életre szóló élményekkel gazdagodhattok.

A képen épület, ablak, kültéri, éjszaka látható

Automatikusan generált leírás

A képen ruházat, fedett pályás, nő, személy látható

Automatikusan generált leírásA képen kültéri, felhő, ég, természet látható

Automatikusan generált leírásA képen kültéri, ég, épület, ruházat látható

Automatikusan generált leírás